<classify> DHAMIRA ya Serikali ya Awamu ya Tano ya kuinua uchumi kupitia sekta ya viwanda, inazidi kupata nguvu na kuungwa mkono na wawekezaji wa ndani na nje ya nchi.Mwekezaji mzawa ambaye ni Mkurugenzi wa Kampuni ya Kiluwa Group, Mohammed Kiluwa ametangaza dhamira ya kuwekeza katika miundombinu ya usafirishaji kwa kujenga kiwanda cha mabehewa kwa ajili ya reli za kisasa na za zamani.Akiwa katika hafla ya kubadilishana nyaraka za makubaliano hayo aliyoingia na Kampuni ya Africa Jambo Group ya Afrika Kusini jijini Johannesburg hivi karibuni, Kiluwa amesema anataka kufanya kitu cha kipekee katika ardhi ya Tanzania kwa faida ya nchi na mataifa mengine barani Afrika.Hiki tunachotaka kukifanya hakijawahi kufikiriwa na wengi, lakini kitaleta tija katika uchumi wa nchi. Tunafahamu tunapoelekea ni Tanzania ya viwanda na uchumi wa kati. Tutahitaji mbinu bora za usafirishaji malighafi na bidhaa, reli ni njia rahisi na salama kusafirishia mizigo, amesema Kiluwa.Amebainisha kuwa, kiwanda hicho kitajengwa katika eneo la uwekezaji Kiluwa Free Processing Zone mkoani Pwani na kitagharimu Dola za Marekani milioni 150 karibu Sh bilioni 360. Utekelezaji wa mradi huo unaolenga soko la ndani la Tanzania na nchi za Jumuiya ya Afrika Mashariki EAC na Afrika kwa ujumla, unatarajiwa kufanyika katika awamu tatu huku kila awamu ikiajiri watu 980.Alisisitiza kuwa, wakazi wa nchi za EAC watakuwa sehemu ya wanufaika kwa kuwa baadhi ya mizigo itakayosafirishwa katika mabehewa hayo itakwenda katika nchi jirani za Kenya, Uganda, Rwanda, Burundi hadi Jamhuri ya Kidemokrasia ya Kongo DRC na nyingine za ukanda wa kusini mwa Afrika.Ifahamike tumetenga kiasi cha Dola za Kimarekani milioni 150, kwa ajili ya kukamilisha mradi huu ambao utaleta mapinduzi makubwa katika sekta ya viwanda nchini pamoja na usafirishaji, amesema Kiluwa.Mwakilishi wa Kampuni ya Africa Jambo Group, Marthinus Christian Landman alisema wameamua kuwekeza Tanzania kwa sababu wanajua ni eneo muhimu linalokua kwa kasi kiuchumi kutokana na malengo makubwa yaliyowekwa na serikali iliyopo madarakani.Siku zote mfanyabiashara anaangalia eneo ambalo atanufaika, tunaangalia zaidi faida kabla ya kukamilisha mikataba, tumejiridhisha kwa sasa Tanzania ni sehemu sahihi na salama kiuwekezaji kwa sababu Rais John Magufuli amedhamiria kuona watu wanafanya kazi, hakuna kona kona wala rushwa, alisema Landman.Tangu Rais Magufuli aingie madarakani Novemba 5, mwaka 2015, alikuja na falsafa ya kuijenga nchi kupitia uchumi wa viwanda ili hatimaye nchi iingie kwa kasi katika uchumi wa kati.Mwito huo umeitikiwa kwa kasi kubwa kutokana na wawekezaji wa ndani na nje kutokana na kujenga viwanda vya kila aina katika kila pande za nchi, hali inayoleta matumaini mapya kwamba muda si mrefu ndoto za Rais Magufuli za Mapinduzi ya Viwanda zitatimia.  <topic>: kitaifa 